b'\n_START_ARTICLE_\nHans Stuck\n_START_SECTION_\nKariera\n_START_PARAGRAPH_\nHans Stuck se je rodil 27. decembra 1900 v Var\xc5\xa1avi. Z avtomobili se je seznanil leta 1922, ko je moral zgodaj zjutraj voziti mleko s svoje farme v M\xc3\xbcnchen. Za\xc4\x8del je na gorskih dirkah, prvi\xc4\x8d leta 1923 na dirki pri mestu Baden-Baden. Po nekaj letih kot privatnik, je leta 1927 postal tovarni\xc5\xa1ki dirka\xc4\x8d mo\xc5\xa1tva Austro-Daimler. V sezoni 1927 je tudi debitiral na dirki za Veliko nagrado, in sicer na doma\xc4\x8di dirki za Veliko nagrado Nem\xc4\x8dije, kjer je odstopil. Pred sezono 1931 se je Austro-Daimler umaknil iz dirkanja, Stuck pa je prestopil v Mercedes-Benz in takoj dosegel svojo prvo zmago na dirki za Veliko nagrado Lviva._NEWLINE_V sezono 1933 mu je poznanstvo z Adolfom Hitlerjem, ki ga je po naklju\xc4\x8dju spoznal leta 1925 na lovskem pohodu, pomagalo k prestopu v mo\xc5\xa1tvo Auto Union, kot del Hitlerjevega na\xc4\x8drta, da bi nem\xc5\xa1ki dirka\xc4\x8di v nem\xc5\xa1kih mo\xc5\xa1tvih kraljevali na evropskih dirkah. V sezoni 1934 je prvi\xc4\x8d zmagal na dirki najvi\xc5\xa1jega ranga Grandes \xc3\x89preuves za Veliko nagrado Nem\xc4\x8dije, ob tem pa \xc5\xa1e na dirkah Velika nagrada \xc5\xa0vice in Masaryk Circuit, na dirkah Velika nagrada Italije in Eifelrennen pa je bil drugi. V sezoni 1935 je na prvenstvenih dirkah dosegel zmago na dirki za Veliko nagrado Italije in drugo mesto na dirki za Veliko nagrado Nem\xc4\x8dije, ter zasedel tretje mesto v prvenstvu. \xc5\xa0e za mesto bolj\xc5\xa1o uvrstitev v prvenstvu je dosegel v naslednji sezoni 1936 z drugim mestom na dirki za Veliko nagrado Nem\xc4\x8dije ter tretjima mestoma na dirkah za Veliko nagrado Monaka in Veliko nagrado \xc5\xa0vice. Tudi sezono 1937 je kon\xc4\x8dal brez zmage, je pa dosegel drugi mesti na prvenstveni dirki za Veliko nagrado Belgije in neprvenstveni dirki za Veliko nagrado Rio de Janiera. V sezoni 1938 je bil najprej odpu\xc5\xa1\xc4\x8den iz mo\xc5\xa1tva, nato pa je bil ponovno najet po seriji po\xc5\xa1kodb mo\xc5\xa1tvenih dirka\xc4\x8dev, na prvenstvenih dirkah pa je edine stopni\xc4\x8dke dosegel na dirki za Veliko nagrado Nem\xc4\x8dije, v sezoni 1939 pa je po dolgem \xc4\x8dasu zmagal, in sicer na dirki za Veliko nagrado Bukare\xc5\xa1te, nakar je njegovo kariero prekinila druga svetovna vojna._NEWLINE_Na dirkah Svetovnega prvenstva Formule 1 je med sezonama 1951 in 1953 nastopil na petih dirkah, edino uvrstitev pa je dosegel na svoji zadnji dirki za Veliko nagrado Italije v sezoni 1953, ko je bil \xc5\xa1tirinajsti. Umrl je leta 1978 v nem\xc5\xa1kem mestu Grainau.'